**Zalaszentgrót Város Önkormányzata Képviselő-testületének 10/2025. (VI. 27.) önkormányzati rendelete**

**a helyi kitüntetésekről és az adományozásuk rendjéről szóló 20/2016. (XI. 25.) önkormányzati rendelet módosításáról**

[1] Zalaszentgrót Város Önkormányzata méltó módon kívánja elismerni azon személyeket, szervezeteket és más közösségeket, aki, illetve amelyek tevékenységükkel hozzájárultak Zalaszentgrót város fejlődéséhez, értékeinek megőrzéséhez és továbbörökítéséhez, jó hírnevének növeléséhez, valamint kiemelkedő és maradandó módon gazdagították a város társadalmi, gazdasági, tudományos, művészeti és egyéb értékeit.

[2] Zalaszentgrót Város Önkormányzatának Képviselő-testülete az Alaptörvény 32. cikk (1) bekezdésének i) pontjában és a Magyarország címerének és zászlajának használatáról, valamint állami kitüntetéseiről szóló 2011. évi CCII. törvény 24. § (9) bekezdésében kapott felhatalmazás alapján, az Alaptörvény 32. cikk (1) bekezdésének a) pontjában meghatározott feladatkörében eljárva a helyi kitüntetésekről és az adományozásuk rendjéről szóló 20/2016. (XI.25.) önkormányzati rendelet módosításról a következőket rendeli el:

**1. §**

A Zalaszentgrót Város Önkormányzata Képviselő-testületének a helyi kitüntetésekről és az adományozásuk rendjéről szóló 20/2016 (XI.25.) önkormányzati rendelet 6. § (2) bekezdése helyébe a következő rendelkezés lép:

„(2) A „Zalaszentgrót Város Díszpolgára” kitüntető címből évente legfeljebb egy darab adományozható. E szabálytól a Képviselő-testület rendkívül indokolt esetben mind a kitüntetés adományozási időpontját, mind pedig a kitüntetés számát tekintve eltérhet.”

**2. §**

A Zalaszentgrót Város Önkormányzata Képviselő-testületének a helyi kitüntetésekről és az adományozásuk rendjéről szóló 20/2016 (XI.25.) önkormányzati rendelet 7. § (2) és (3) bekezdése helyébe a következő rendelkezések lépnek:

„(2) A „Pro Urbe Zalaszentgrót” érdeméremből évente legfeljebb kettő darab adományozható. E szabálytól a Képviselő-testület rendkívül indokolt esetben mind a kitüntetés adományozási időpontját, mind pedig a kitüntetés számát tekintve eltérhet.

(3) A Képviselő-testület a kitüntetetteknek a „Pro Urbe Zalaszentgrót” feliratot tartalmazó díszoklevelet, a város címerével és nevével ellátott, bronzból készült érdemérmet, valamint nettó 200.000,- Ft, azaz nettó kettőszázezer forint összegű pénzjutalmat adományoz.”

**3. §**

A Zalaszentgrót Város Önkormányzata Képviselő-testületének a helyi kitüntetésekről és az adományozásuk rendjéről szóló 20/2016 (XI.25.) önkormányzati rendelet 8. § (3) bekezdése helyébe a következő rendelkezés lép:

„(3) A Képviselő-testület a kitüntetetteknek a „Zalaszentgrót Város Szolgálatáért Díj” feliratot tartalmazó díszoklevelet, valamint nettó 100.000,- Ft, azaz nettó egyszázezer forint összegű pénzjutalmat adományoz.”

**4. §**

Ez a rendelet a kihirdetését követő napon lép hatályba, és a kihirdetését követő második napon hatályát veszti.

|  |  |
| --- | --- |
| Baracskai József polgármester | Dr. Simon Beáta  jegyző |

A rendelet 2025. június 27-én kihirdetésre került.

|  |  |
| --- | --- |
|  | Dr. Simon Beáta  jegyző |

Általános indokolás

Magyarország Alaptörvénye 32. cikk (1) bekezdése i) pontja rögzíti, hogy a helyi önkormányzat a helyi közügyek intézése körében törvény keretei között önkormányzati jelképeket alkothat, helyi kitüntetéseket és elismerő címeket alapíthat. A Magyarország címerének és zászlajának használatáról, valamint az állami kitüntetéseiről szóló 2011. évi CCII. törvény 24. § (9) bekezdésében felhatalmazást ad az önkormányzatok képviselő-testületének arra, hogy rendeletben szabályozza az elismerés alapítását, az elismerés elnevezését, fajtáit, az elismerésben részesíthető személyek körét, az évente adományozható elismerések számát, az elismerés leírását, az adományozás feltételeit és rendjét, valamint az elismerés viselésének rendjét, továbbá a díjjal járó jutalom mértékét, formáját és járadék esetében annak időtartamát. Az elismerések adományozásának jogi kereteit a fent hivatkozott törvények, valamint az önkormányzati rendelet teremti meg. A kitüntetés célját, és az adományozható kitüntetések fajtáit határozzák meg az ide vonatkozó rendelkezések.

Részletes indokolás

**Az 1. §-hoz**

A rendelet 1. §-a a „Zalaszentgrót Város Díszpolgára” kitüntető cím adományozása gyakoriságának, valamint a kitüntető cím darabszámának módosítását tartalmazza.

**A 2. §-hoz**

A rendelet 2. §-a a „Pro Urbe Zalaszentgrót” érdemérem adományozása gyakoriságának, valamint az érdemérem mellé járó pénzjutalom összegének módosítását tartalmazza.

**A 3. §-hoz**

A rendelet 3. §-a a „Zalaszentgrót Város Szolgálatáért Díj” -ért járó pénzjutalom összegének módosítását tartalmazza.

**A 4. §-hoz**

A rendelet 4. §-a rendelet hatálybalépéséről és annak hatályon kívül helyezéséről rendelkezik.